A TANÁCS 1411/2006/EK RENDELETE
(2006. szeptember 25.)
a Burmával/Mianmarral szembeni korlátozó intézkedések megújításáról és a 798/2004/EK rendelet hatályon kívül helyezéséről szóló 817/2006/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 60. és 301. cikkére,
tekintettel a Burmával/Mianmarral szembeni korlátozó intézkedések megújításáról szóló, 2006. április 27-i 2006/318/KKBP tanácsi közös álláspontra (1),
tekintettel a Bizottság javaslatára,
mivel:
(1)
A Burmával/Mianmarral szembeni korlátozó intézkedések megújításáról, valamint az 1081/2000/EK rendelet hatályon kívül helyezéséről szóló, 2004. április 26-i 798/2004/EK tanácsi rendelet (2) 8. cikke lehetővé tette a pénzügyi intézmények számára, hogy harmadik felek által átutalt összegeket írjanak jóvá a felsorolt személyek vagy szervezetek befagyasztott számláira, amennyiben az ilyen jóváírások szintén be vannak fagyasztva.
(2)
A 817/2006/EK rendelet a 798/2004/EK rendelet helyébe lépett, egy tévedés következtében azonban kimaradt belőle az adott rendelkezés. A 817/2006/EK rendeletet ezért módosítani kell, hogy tartalmazza az adott rendelkezést.
(3)
Célszerű, hogy ezt a rendeletet a 817/2006/EK rendelet hatályba lépésének időpontjától alkalmazzák,
ELFOGADTA EZT A RENDELETET:
1. cikk
A 817/2006/EK rendelet 7. cikke a következő bekezdéssel egészül ki:
„3. A 6. cikk (2) bekezdése nem gátolja a Közösség pénzügyi vagy hitelintézményeit abban, hogy harmadik felek által átutalt összegeket írjanak jóvá a felsorolt személyek vagy szervezetek befagyasztott számláira, amennyiben az ilyen jóváírások szintén be vannak fagyasztva. A pénzügyi vagy hitelintézmény haladéktalanul tájékoztatja az illetékes hatóságokat az ilyen ügyletekről.”
2. cikk
Ez a rendelet az Európai Unió Hivatalos Lapjában történő kihirdetését követő napon lép hatályba.
Ezt a rendeletet 2006. június 2-ától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. szeptember 25-én.